O‘zbekiston 2014-yilda 10,83 ming yakka tartibdagi uy-joyni foydalanishga topshirdi

O‘zbekistonning yangi qishloq massivlarida namunaviy loyihalar asosida bunyod etilgan 10830 yakka tartibdagi uy-joy foydalanishga topshirildi. Bu haqda O‘zA xabar berdi.

2014-yilda Qishloq joylarda namunaviy loyihalar bo‘yicha yakka tartibdagi uy-joylar qurilishi dasturini amalga oshirish doirasida joriy yilning o‘tgan davrida 1,5 trillion so‘mlik investitsiyalar o‘zlashtirildi.
Qishloq joylarda bunyod etilgan yangi uy-joy massivlarini zarur muhandislik-kommunikatsiya va ijtimoiy infratuzilma obyektlari bilan ta’minlash maqsadida shu yilning to‘qqiz oyida 470,2 kilometr suv ta’minoti tarmoqlari, 291,1 kilometr aylanma va ichki avtomobil yo‘llari foydalanishga topshirildi, uzunligi 289,6 kilometr elektr tarmoqlari barpo etildi, 297 kichik transformator stansiyasi o‘rnatildi, shuningdek, 307,9 kilometr gaz ta’minoti tarmog‘i ishga tushirildi. Bundan tashqari, qishloq aholisining turmush darajasini yanada oshirish maqsadida yangi massivlarda 135 ijtimoiy va bozor infratuzilmasi obyektlari tashkil etildi.
Bu borada amalga oshirilgan chora-tadbirlar samarasida joriy yil boshidan buyon mamlakatimizda 9,2 million kvadrat metr (2013-yilning shu davriga nisbatan 110,1 foiz), jumladan, qishloq joylarda 7,1 million kvadrat metr uy-joy (111,1 foiz) foydalanishga topshirildi. 2 ming kilometrdan ziyod, jumladan, qishloq joylarda 1,8 ming kilometr suv ta’minoti tarmog‘i, shuningdek, 361 kilometr, qishloq joylarda esa 269 kilometr gaz tarmoqlari barpo etildi.